AARHUS: Det er kvinderne, der bestemmer straffen, når der skal uddeles bøder, fængselsstraffe eller varetægtsfængslinger ved Retten i Aarhus. I hvert fald viser et kig på listen over dommer ved retten, at der udelukkende er tale om kvindelige navne. Det er udtryk for en generel tendens i domstolssystemet - nemlig at ligestillingen er på vej, selvom det går lidt langsomt, siger Michael Gøtze, der er professor i jura hos Københavns Universitet.

- Aarhus er et ekstremt eksempel på det, men samlet set er der kommet flere kvindelige dommere. Det går fint ved byretterne, men det går noget langsommere, når vi kommer længere op i systemet til landsretterne og højesteret, siger han.

Tallene over retterne viser da også et klart billede. I byretterne er 135 af dommerne kvinder, mens 93 er mænd. I højesteret er det helt omvendt, her er fordelingen 13-5 i mændenes favør. Og det er der, domstolssystemet stadig har en udfordring, siger Michael Gøtze, som har fulgt udviklingen med ligestilling i retterne over de seneste ti år.

- Man kan selvfølgelig sige, at problemet løser sig selv med tiden, selvom det går for langsomt, og Domstolsstyrelsen har også gjort en del for at få fokus på det. Men nogle steder i retssystemet er der altså stadig et stykke vej, siger han.